వానలపై అంత గుబులొద్దు..
- అంచనాలు అన్నివేళలా నిజం కాలేదు
-  ప్రతి ఎల్‌నినోలు ప్రమాదకరంగా మారలేదు
-  చరిత్ర ఇదే విషయాన్ని చెబుతోంది: విశ్లేషకులు
-  మదుపరులు అతిగా భయపడుతున్నారు
-  మార్కెట్‌ ప్రవేశానికి ఇదే మంచి తరుణం
-  ఐటీ, ఫార్మా షేర్లు మేలు: మార్కెట్‌ నిపుణులు
(నవతెలంగాణ- వాణిజ్య విభాగం)
   భారత వాతావరణ శాఖ (ఐఎండీ) ఈ ఏడాది సాధారణం కంటే కూడా తక్కువ వర్షపాతం నమోదు అయ్యే అవకాశం ఉందంటూ వెలువరించిన ముందస్తు నివేదిక ప్రభావం ఇప్పటి నుంచి దేశీయ ఆర్థిక వ్యవస్థపై కనిపిస్తోంది. మంగళవారం భారతీయ రిజర్వు బ్యాంకు (ఆర్‌బీఐ) ద్రవ్య పరపతి విధాన సమీక్షలో రెపో రేట్లను తగ్గించినప్పటికీ స్టాక్‌ మార్కెట్లు మాత్రం పతన బాటను వీడలేదు. సెన్సెక్స్‌ దాదాపు 661 పాయింట్ల మేర కుంగింది. దీనికి కారణం తక్కువ వర్షపాతం కారణంగా ద్రవ్యోల్భణం రానున్న రోజుల్లో మరింతగా పెరిగే అవకాశం ఉందంటూ ఆర్‌బీఐ ఆర్‌బీఐ రక్షణాత్మక విధానాన్ని వ్యవహరించడమే. దీనికి తోడు తక్కువ వర్షపాతం నమోదు కారణంగా ఎదురయ్యే పరిస్థితులను తట్టుకొనేందుకు ప్రభుత్వం సన్నద్ధంగా ఉండాలంటూ కేంద్ర బ్యాంకు సూచించడమూ మదుపరుల సెంటిమెంట్‌ను దెబ్బతీశాయి. ఫలితంగా బుధవారం కూడా మార్కెట్లు కోలుకోలేక పోయాయి. సెన్సెక్స్‌ దాదాపు 351 పాయింట్ల మేర పతనమైంది.
చరిత్ర ఏం చెబుతోందంటే..
 ఎల్‌నినో ప్రభావం కారణంగా ఈ ఏడాది నైరుతీ రుతుపవనాలన విస్తృతి ఉత్తర పశ్చిమ భారతంలోని హర్యానా, రాజస్థాన్‌, ఉత్తర ప్రదేశ్‌లలో తక్కువగా నమోదు అయ్యే అవకాశం ఉందని ఐఎండీ తెలిపిది. సాధారణ వర్షపాతం కూడా దీర్ఘకాలిక సగటులో 85 శాతం మేరకే ఉండే అవకాశం ఉందని తేల్చి చెప్పింది. అయితే గత చరిత్రను ఒకసారి పరిశీలించి చూస్తే ఐఎండీ ముందస్తు అంచనాలు అన్ని వేళల సరైనవని తేలలేదు. 2009లో సాధరణ వర్షపాతం ఉంటుందని ఐఎండీ తెలిపింది. ఆ తరవాత తమ అంచనాలను కొంత సవరిస్తూ సాధారణం కంటే కొంత తక్కువ వర్షపాతం నమోదు అయ్యే అవకాశం ఉందని వివరించింది. కానీ ఏడాది చివరకు వచ్చే నాటికి అంచనాలకు భిన్నంగా ఆ ఏడాది భారత్‌ గత 30 సంవత్సరాలలో ఎన్నడూ లేని కరవును ఎందుర్కొంది. గత మూడు సంవత్సరాలుగా ఐఎండీ వేసిన ముందస్తు అంచనాల్లో కూడా దాదాపు 600 నుంచి 700 బేసిస్‌ పాయింట్ల మేర హుచ్చుతగ్గులు నమోదు అయ్యాయని విశ్లేషకులు చెబుతున్నారు.
అన్ని ఎల్‌నినోలు ప్రమాదం కాదు..
 1950 నుంచి ఇప్పటి వరకు 19 ఎల్‌నినోలకు భారత్‌ ప్రభావితమైంది. అయితే ఇందులో 11 సంవత్సరాలలో మాత్రమే భారత్‌లో సాధారణం కంటే తక్కువ లేదా తక్కువ వర్షపాతం (కరవు లాంటి పరిస్థితి) నెలకొన్నాయని గణాంకాలు చెబుతున్నాయి. 7 సార్లు సాధారణ వర్షపాతం నెలకొందని, ఒక ఏడాది సాధారణం కంటే ఎక్కువ వర్షాలు కురిసాయని విశ్లేషకులు చెబుతున్నారు. అతిపెద్ద ఎల్‌నినోగా చెప్పబడే 1997 సంవత్సరంలో కూడా భారత్‌లో సాధరణ వర్షపాతం నమోదు అయిన సంగతిని మరవొద్దన్నది విశ్లేషకుల మాట.
సగటు కాదు వానల విస్తృతి ముఖ్యం..
 సంవత్సరంలో సగటున ఎంత వర్షపాతం నమోదు అయిందన్నది ముఖ్యం కాదని వర్షాల విస్తృతి దేశవ్యాప్తంగా ఎలా ఉందన్నదానిపై వ్యవసాయోత్పత్తి, దేశ ఆర్థిక వ్యవస్థ ఆధారపడి ఉంటుందంటున్నారు విశ్లేషకులు. జులై-ఆగస్టు నెలల్లోనే గరిష్ఠంగా వర్షాలు పడుతుంటాయని, ఈ రెండు నెలల్లో కురిసే వర్షాలే చాలా కీలకమన్నది వారి మాట. గత ఏడాది వర్షపాతంలో కోత సగటుకన్నా కేవలం 12 శాతం మేరను ఉంది. అయితే 20% భూభాగంలో సాధారణ వర్షపాతం కూడా నమోదు కాలేదు.
ముందస్తు భయాలు వద్దు..
 ఇప్పటి నుంచి తక్కువ వర్షపాతం దాని వల్ల ఆర్థిక వ్యవస్థ కుంగుతున్న ఆందోళన పడడం సరికాదని విశ్లేషకులు చెబుతున్నారు. అంచనాలు అన్ని వేళల కరెక్ట్‌ అన్ని తేలవన్నది వారి మాట. జులై చివరి నాటికి పరిస్థితి అర్థమవుతుందని వారు చెబుతున్నారు. అయితే కొంత అప్రమత్తంగా ఉండడం తప్పుకాదని.. అలా అని ఇప్పటి నుంచి రక్షణాత్మకంగా వ్యవహరించడమూ సరికాదని వారు మార్కెట్లకు సూచిస్తున్నాయి. వర్షాలపై ఆధారపడని రంగాలైన ఫార్మా, ఐటీ వంటి స్టాక్‌లపై దృష్టి సారించవచ్చని వారు చెబుతున్నారు.
తక్కువ వర్షపాతం, కరవు అంచనాల నేపథ్యంలో చాలా స్టాక్‌లు సాధారణం కంటే తక్కువ స్థాయికి కుంగాయని ఈ స్థాయిల వద్ద భయం వదిలి వాటిని కొనుగోలు చేసుకుంటే భవిష్యత్తులో మంచి లాభాలను ఆర్జించే అవకాశం ఉందని మార్కెట్‌ విశ్లేషకులు చెబుతున్నారు.
మీ స్నేహితులకు రికమెండ్ చెయ్యండి